تعديل ما بعد الترجمه

تعديلات ما بعد الترجمه (بالإنجليزى: Post translational modifications) و اختصارا (PTM) هى تعديلات كيميائيه تساهميه بتخضع ليها البروتينات بعد عملية الترجمه، و بتتم فى الغالب بواسطة إنزيمات و ده لتكوين بروتينات ناضجه قادره على تأدية مهام معينه. التعديلات دى مهمه فى تأشير الخليه و من الأمثله على ده تحويل طلائع الهرمونات لهرمونات.

ممكن تحصل تعديلات بعد الترجمه على السلسله الجانبيه للحمض الامينى او على نهاية البروتين الامينيه او الكربوكسيليه. و ممكن تزود عدد البروتينات العشرين القياسيه بتعديل مجموعه وظيفيه موجوده او اضافة واحده جديده زى الفوسفات. الفسفره آليه شايعه جدا لتنظيم نشاط الانزيمات و هى اكتر تعديلات بعد الترجمه شيوعا. كتير من بروتينات حقيقيات النواه عندها مركبات سكريه مرتبطه بيها و ده عن طريق عمليه تعديل اسمها الغلكزه، و اللى ممكن تحسن طى البروتين و تزود استقراره، غير دورها التنظيمى. ربط جزيئات دهنيه بالبروتين بيتعرف باللبدده و فى الغالب بيستهدف بروتين او جزء منه مرتبط بغشاء الخليه.

و من الاشكال التانيه لتعديلات بعد الترجمه قص الروابط الببتيديه، زى اللى بيحصل اثناء معالجة البروتين الطليعى علشان يبقى بروتين ناضج او ازاله جزىء الميثيونين البادئ. تكوين روابط ثنائى الكبريتيد من وحدات السيستئين ممكن يتوصف انه من تعديلات بعد الترجمه. على سبيل المثال، ببتيد هرمون الانسولين بيتقص مرتين بعد ما تتكون روابط ثنائى الكبريتيد، وكمان بيتشال بروتين طليعى من نص السلسله، و البروتين الناتج بيتكون من سلسلتين عديد ببتيد متوصلين بروابط ثنائى الكبريتيد.

شويه تعديلات بعد الترجمه بتكون نتيجه للاجهاد التأكسدى. اضافه كربونيل مثال على استهداف البروتينات المعدله علشان تتحلل و ممكن يترتب على كده تكدسات بروتينيه. و ممكن استخدام احماض امينيه معينه كواسمات حيويه للدلاله على الضرر التأكسدى.

المواقع اللى بيحصل عليها تعديلات بعد الترجمه هى اللى عندها مجموعه وظيفيه بتشتغل كمحب للنواه فى التفاعل، زى مجموعات الهيدروكسيل فى السيرين و الثريونين و التيروسين، و المجموعات الامينيه فى الليسين و الارجنين و الهستيدين، و انيونات الثيول فى السيستئين، وكربوكسيلات الاسبارتات و الغلوتامات، و كمان النهايتين الامينيه والكربوكسيليه. و رغم ان اميد الاسباراجين محب نواه ضعيف، بس ممكن يشتغل كنقطة ارتباط للغليكانات. و ممكن تحصل تعديلات نادره فى الميثيونين المؤكسد وفى شوية جذور الميثيلين فى السلاسل الجانبيه.

ممكن الكشف تجريبيا عن تعديلات بعد الترجمه بكذا تقنيه، منها مطيافيه الكتله، و لطخه ايسترن و لطخه ويسترن.

 لينكات برانيه 


 مصادر 


تصنيف:اصطناع حيوى للبروتين
تصنيف:بنية البروتين
تصنيف:تعبير جينى